Աերոգրիլ

**Աերոգրիլ** ()՝ կենցաղային էլեկտրական սարք, որը նախատեսված է տաք օդի հոսքերի միջոցով սնունդ պատրաստելու համար, իր գործելու սկզբունքով նման է ֆենի: Այն իրենից ներկայացնում է ապակե թաս, որն ունի հենարան և վերևից ծածկվում է կափարիչով: Կափարիչի ներսում գտնվում են տաքացուցիչ տարրը և օդափոխիչը, որը շարժման մեջ է դրվում էկրանավորված բևեռներով շարժիչով, իսկ դրսից՝ կառավարման վահանակը:

## Անվանում
Սարքը հայտնագործվել է 1980-ականների կեսերին ԱՄՆ-ում *convection oven* («կոնվեկցիոն վառարան») անվանմամբ:

«Օդային գրիլ» բառը հորինվել է 1996 թվականին պետերբուրգյան «Յոթ բլուր» ընկերության կողմից (ԱՊՀ-ում «Hotter» ընկերության դիստրիբյուտոր) և այդ ժամանակից ի վեր ռուսական շուկայում դարձել է այս տիպի կոնվեկցիոն վառարանների հասարակ անվանում: Անգլերենում «aero grill» արտահայտությունն ունի այլ իմաստ, այդպես են անվանում ավտոմեքենայի ռադիատորի ցանցը: Չնայած շատ արտադրողներ և խանութներ օդային գրիլները և օդային տապակիչները բաժանում են տարբեր տեսակների, համարվում է, որ դրանք նույն բանն են (պատրաստման տեխնոլոգիայի առումով), արտաքնապես դրանք կարող են տարբերվել:

## Սարքը և շահագործման սկզբունքը
Օդային գրիլը կոնվեկցիոն վառարանի տեսակ է: Այն ունի բավականին պարզ կառուցվածք՝ կլոր ապակե անոթ պլաստիկ հենարանի վրա, կափարիչ՝ տաքացուցիչ տարրով և օդափոխիչով: Որոշ էժան մոդելներում տաքացուցիչ տարրի փոխարեն օգտագործվում է հալոգենային տաքացուցիչ, որն ավելի էկոլոգիական է (ապակին ենթակա չէ օքսիդացման և կոռոզիայի), սակայն ունի աշխատանքի ավելի կարճ ռեսուրս: Մոդելների մեծ մասը նաև համալրված է մետաղական օղակով, որը կարող է տեղադրվել ապակե թասի վրա՝ մեծացնելով դրա ծավալը:

Բացի դասական՝ ապակե անոթով օդային գրիլներից, շուկայում հայտնվում են պլաստիկ կորպուսով և մետաղական տակդիրով մոդելներ: Դրանք հաճախ անվանում են օդային տապակիչներ: Մետաղական տակդիրները պատված են անկպչուն ծածկույթով:

Տաք օդը մատակարարվում է թասի բոլոր ուղղություններով՝ վերևից ներքև, այնուհետև ներքևից վերև դեպի օդափոխիչը: Այսպիսով ստեղծվում են պտուտաձև օդային հոսքեր, որոնցում էլ պատրաստվում է սնունդը: Կախված մոդելից՝ պտուտաձև հոսքի ինտենսիվությունը կարող է լինել հաստատուն կամ ունենալ մի քանի ռեժիմներ: Խցիկի հերմետիկության շնորհիվ տաքացված օդը դուրս չի գալիս, այլ կրկին ու կրկին ներքաշվում է օդափոխիչով և անցնում տաքացուցիչ տարրի միջով, ինչն ապահովում է վառարանի ամբողջ ծավալի և դրա մեջ գտնվող մթերքի արագ և հավասարաչափ տաքացում:

## Առավելություններն ու թերությունները
; Առավելությունները

* հնարավոր է պատրաստել առանց յուղի և ճարպի: Սնունդը տաքանում է հավասարաչափ և գրեթե չի այրվում,
* սարքն անջատվում է ժամանակաչափով, և պատրաստման գործընթացը չի պահանջում խոհանոցում ներկա լինել,
* որոշ ուտեստներ օդային գրիլում պատրաստվում են զգալիորեն ավելի լավ, քան այլ եղանակներով,
* պատրաստման համար հարմար է գրեթե ցանկացած ամանեղեն:

; Թերությունները
:

* համեմատաբար փոքր ծավալ,
* սալօջախի համեմատ ավելի երկար եփման ժամանակ,
* էլեկտրաէներգիայի բարձր ծախս,
* խոհանոցում առանձին ջերմակայուն տեղ հատկացնելու անհրաժեշտություն:

## Օգտագործում
Օդային գրիլի օգնությամբ կարելի է միս տապակել, թխել, խմորեղեն պատրաստել, բանկաներ մանրէազերծել, արևածաղկի սերմեր բովել, մրգեր և հատապտուղներ չորացնել, պատրաստի սնունդ տաքացնել: Անոթի ներսում կարելի է տեղադրել ցանկացած ջերմակայուն նյութից պատրաստված ամանեղեն, ինչի շնորհիվ հնարավոր է պատրաստել առաջին ուտեստներ, շիլաներ և խորոված՝ կավե աման(իկ)ներում:

### Օգտագործման առանձնահատկությունները
* Եփելիս ավելի լավ է մթերքները լցնել տաք ջրով:
* Պատրաստման համար կարելի է օգտագործել մետաղից, կերամիկայից կամ ջերմակայուն ապակուց պատրաստված ցանկացած ամանեղեն: Պատրաստման ժամանակը կրճատելու համար ամանեղենը պետք է ունենա բարակ պատեր։

## Ծանոթագրություններ

## Արտաքին հղումներ
* Кухня без повара, журнал «Деньги», № 36, 11 сентября 2006.

Կատեգորիա:Խոհանոցային գործիքներ
Կատեգորիա:Խոհարարություն
Կատեգորիա:Կենցաղային սարքեր
Կատեգորիա:Ուտեստների պատրաստման տեխնոլոգիա